诗词查询
依山茅屋两三间,与世相遗尽日间。
背拥蓝屏半天碧,面对参差横架山。
径草蒙头云覆屋,泉甘土肥似盘谷。
剑峰林密杳无边,绵峡潭深幽莫烛。
有鲜可吃食可茹,康乐和平长自饫。
有时拂石弄泉声,有时策仗登山去。
山中日沈山月出,岩暝林晦总佳适。
平石如台倚山隈,淮拟茅间读叫易。
尚论古人得我心,商传周姜汉子陵。
好共栽桃艳长春,却恐渔父来相寻。
秋夕初多露,渔家半掩扉。
鹊飞山月出,犬吠市船归。
影瘦悲形瘁,冠偏感发希
眼中无宿士,老我欲畴依?
朗朗山月出,尘中事由生。人心虽不闲,九陌夜无行。
学古以求闻,有如石上耕。齐姜早作妇,岂识闺中情。
何如此幽居,地僻人不争。嘉树自昔有,茅屋因我成。
取薪不出门,采药于前庭。春花虽无种,枕席芙蓉馨。
君来食葵藿,天爵岂不荣。
出入兵戎里,挥毫代执戈。
病余身易老,日短事偏多。
山月出青霭,江风生白波。
心专图报效,才薄愧蹉跎。
蔷薇老麝隔云香,濡袖阴岚翠滴墙。
花树参差山月出,欲寻幽迳导韩郎。
汉家未得燕支山,征戍年年沙朔间。塞下长驱汗血马,
云中恒闭玉门关。阴山瀚海千万里,此日桑河冻流水。
稽洛川边胡骑来,渔阳戍里烽烟起。长途羽檄何相望,
天子按剑思北方。羽林练士拭金甲,将军校战出玉堂。
幽陵异域风烟改,亭障连连古今在。夜闻鸿雁南渡河,
晓望旌旗北临海。塞沙飞淅沥,遥裔连穷碛。
玄漠云平初合阵,西山月出闻鸣镝。城南百战多苦辛,
路傍死卧黄沙人。戎衣不脱随霜雪,汗马骖単长被铁。
杨叶楼中不寄书,莲花剑上空流血。匈奴未灭不言家,
驱逐行行边徼赊。归心海外见明月,别思天边梦落花。
天边回望何悠悠,芳树无人渡陇头。春云不变阳关雪,
桑叶先知胡地秋。田畴不卖卢龙策,窦宪思勒燕然石。
麾兵静北垂,此日交河湄。欲令塞上无干戚,
会待单于系颈时。
水接遥空分外宽,孤山月出静中看。
疑从弱水移圆峤,似共姮娥住广寒。
秋雨秋风初过后,荷花荷叶半凋残。
西村数点归鸦湿,老子新题墨未乾。
儒有轻王侯,脱略当事务。
本家蓝田下,非为渔弋故。
无何困躬耕,且欲驰永路。
幽居与君近,出谷同所骛。
昨日辞石门,五年变秋露。
云龙未相感,干谒亦已屡。
子为黄绶羁,余忝蓬山顾。
京门望西岳,百里见郊树。
飞雨祠上来,霭然关中暮。
驱车郑城宿,秉烛论往素。
山月出华阴,开此河渚雾。
清光比故人,豁达展心晤。
冯公尚戢翼,元子仍跼步。
拂衣易为高,沦迹难有趣。
张范善终始,吾等岂不慕。
罢酒当凉风,屈伸备冥数。
书林老仙头欲斑,近日卜居吴楚间。
麻姑世界尽赢得,羲皇兴味选追还。
川流切对夏无暑,山月出来门未关。
笑杀区芪躁求者,不因贫病不曾闲。
华清缥缈浮高栋,上有缬林藏石瓮。
一杯此地初识君,千岩夜上同飞鞚。
君时年少面如玉,一饮百觚嫌未痛。
白鹿泉头山月出,寒光泼眼如流汞。
朝元阁上酒醒时,卧听风鸾鸣铁凤。
旧游空在人何处,二十三年真一梦。
我得生还雪髯满,君亦老嫌金带重。
有如社燕与秋鸿,相逢未稳还相送。
洞庭青草渺无际,天柱紫盖森欲动。
湖南万古一长嗟,付与骚人发嘲弄。
我本卫川豪,君作燕城客。
意气各千里,相逢在燕陌。
燕城燕陌跨京华,青烟作帐银为沙。
五侯龙马耀金鞭,苍螭宝带屈盘挐。
层城日出歌钟起,绣户朱箔幌罗绮。
遥忆夔龙集凤池,亦知卫霍矜戚里。
笑倚青萍剑,耻上黄金台。
昭王非帝胄,乐毅自凡材。
燕丹空有心,荆卿徒悲哀。
白虹没长云,易水不能回。
瑶华翠葆浮云没,锦石雕甍秋后伐。
古人已见覆苍苔,今人空对西山月。
西山月出宫殿寒,坐愁白发惊飞湍。
风云万里不相待,白羲垂耳蛟龙蟠。
鸡鸣开九关,天狼若可攀。
誓欲请长缨,系胡燕然山。
长缨系胡心不朽,君去青山但挥手。
落日天风吹海波,月明来劝一杯酒。
酒中慷慨乐事无,据地酣歌玉唾壶。
晋石山川为君迓,千岩万壑来长途。
往日春光怀我处,奇花不尽相思树。
葡萄露下余空醅,终日待君那能顾。
沧洲今已暮,瑶草不知路。
欲乘黄鹤一问之,为予净扫南田雾。
羽扇纶巾一味凉,旷怀非醉亦非狂。
横林点点暮鸦集,平垄离离新稻香。
山月出时闲弄影,水风清处旋移床。
学仙到此无余说,更觉金丹堕秕糠。
车马竞清夜,人物秀三楚。
登临得免俗,兹楼岂时睹。
同来两稚子,冠者亦四五。
落落俱可人,颇亦厌歌鼓。
山月出未高,潜鳞动寒浦。
樯灯接疏星,夺目粲不数。
魏侯转物手,百好趋就叙。
得句未肯吐,秀气出眉宇。
水净纳行影,山空答修语。
夜气稍侵肌,鸟骇去其侣。
清游岂有极,喜事戒多龋
投静未免喧,于今岂非古。
永怀寂寞人,南北忘在所。
横岭限鱼鸟,作书欲谁与。
情生文自哀,意动足复伫。
凭槛共一默,望舒已侵午。
清溪若奔虬,八锁束其颈。
奔腾去莫脱,摆掣姿骁猛。
嘈嘈战风霆,万鼓助其劲。
声驱石崖动,气抱晴日冷。
我来怯初登,注视久乃定。
悠悠山川阔,寸目罗万景。
平生林野趣,疏放谢鞭警。
会期山月出,一啸清夜永。
两扇荆扉数掩篱,幽人浴罢得娱嬉。
南临大泽风来远,东限连山月出迟。
沙上无泥藤屦健,水边弄影葛巾欹。
径归却就东窗卧,要及蝉声未歇时。
大机石头云自横。钓鱼台一潮初平。
侧闻左蠡春水生,蛟龙改穴鼋鼊争。
扁舟夜泊邬江尾,空山月出中夜起。
政须杰名弹压此,乃祖诗成会泣鬼。
山头孤石远亭亭,江转船回石似屏。
可怜千古长如昨,船去船来自不停。
浩浩长江赴沧海,纷纷过客似浮萍。
谁能坐待山月出,照见寒影高伶俜。